Document ID: /fineweb-2-swissfilter-quality_10-filterrobots/filtered/01522.jsonl.gz/65

Fa uns dies que la Dolors del bloc http://bruixesalacuina.blogspot.com.es -que m'encanta, i m'ha permès conèixer un munt de coses de la gastronomia suïssa-, va proposar un concurs que em va semblar "fantàstic" (ho poso entre cometes perquè avui m'ha dit un amic que faig servir massa aquesta paraula!!!), i en el que ipso facto vaig decidir participar. Es diu "L'art a la cuina", i l'ha pensat conjuntament amb un dissenyador de joies (NIU joies).
Consisteix en preparar una recepta, dolça o salada, inspirada en aquest preciós anell...
I el premi és un fantàstic llibre de cuina suïssa i el mateix anell inspirador!!! O sigui: no es pot deixar d'intentar guanyar!!!
Per tant, em vaig posar a rumiar, i avui, m'he decidit a posar en pràctica la meva proposta: un niu de cervesa i cacau amb perla gelada de fruites del bosc...ja veieu que fins i tot m'hi he esforçat en el títol!!! El pastís que he fet és el resultat de transportar les formes esfèriques i el contrast de negre i vermell, al món de la rebosteria. La veritat és que ha quedat prou vistosa (no sé si les fotos estan a l'alçada), i en Marc, que és un crític molt exigent, m'ha dit que era una combinació molt encertada i que li agradava moooolt! Les mides que us poso són per fer un pastisset per a dues persones, per a una parelleta...O sigui que si teniu algú a qui volgueu sorprendre o enamorar...ja ho sabeu!!!
INGREDIENTS (per a un pastisset per compartir dues persones)
Pel niu (la recepta és una adaptació d'un pa de pessic boníssim de cervesa publicat a http://lacuinadelucia.blogspot.com.es fa pocs dies)
75 grams de farina amb llevat incorporat
75 grams de sucre blanc
1 sobre de sucre vainillat
60 grams de mantega
60 ml de cervesa negra
1 culleradeta de bicarbonat
2 cullerades de cacau
35 ml de nata per muntar
1 ou
melmelada de cireres
sucre llustre
melmelada de cireres
sucre llustre
Per la perla gelada
350 grams de fruites del bosc congelades (guardeu un parell de nabius per engalanar al final)
200 ml de nata de muntar
200 ml de buttermilk (suero de llet)
200 grams de formatge fresc (tipus philadelphia)
1 o 2 cullerades de mel (depenent de la dolçor que hi volgueu donar)
1 o 2 cullerades de mel (depenent de la dolçor que hi volgueu donar)
PREPARACIÓ
Comencem preparant el gelat per fer la perla, que haurem de deixar reposar al congelador un parell o tres d'hores. Per això, posem en un bol les fruites del bosc congelades.
Hi afegim la nata de muntar...
...el formatge crema tipus philadelphia...
...la buttermilk (o suero de llet)...
...i finalment la mel.
Ho tritureu tot una bona estona, fins que obtingueu una massa homogènia i molt cremosa.
Col·loqueu la barreja resultant a la geladora, i "mantequeu-la" durant uns 15-20 minuts. Com que les fruites del bosc ja estan congelades, la barreja no ha d'estar massa a la geladora per agafar consistència.
Un cop consistent, la col·loqueu en un recipient i la reserveu al congelador fins a l'hora de fer la perla de les postres.
Tot seguit, ens hem de posar amb el niu que farà de base d'aquestes postres. Per això heu de tenir a mà una botella de cervesa negra.
Escalfeu la cervesa amb la mantega, fins que aquesta darrera es desfaci. Llavors reserveu fins que es temperi.
Mentrestant, en un bol, barregeu la farina, el sucre, el cacau, el bicarbonat, la nata, el rovell d'un ou i el sucre vainillat.
Comenceu a barrejar (jo he fet servir el minipimer), i tot seguit afegiu la barreja de cervesa i mantega.
La massa ha de quedar cremosa però espessa.
Bateu a punt de neu la clara que heu guardat...
...i incorporeu, poc a poc, a la massa base.
Al final tindreu una massa molt més lleugera.
És l'hora d'untar un motlle, d'un pam de diàmetre, amb mantega o spray antiadherent (jo l'he folrat per facilitar el desemmotllat, i he untat el paper).
Aboqueu-hi la massa...
...i enforneu, amb opció rebosteria (dalt, baix i ventilador), a uns 170 graus, durant uns 40 minuts.
Us quedarà un pa de pessic moooolt esponjós i fosc.
Amb l'ajuda d'un tallador rodó de galetes, i un cop anivellat el pastís, obteniu-ne una porció rodona.
Dividiu-la en dos, transversalment.
Una part la col·loqueu en el plat en el que volgueu servir les postres.
A l'altra, i amb l'ajuda d'un tallador de galetes rodó més petit, extraieu-li la part central.
Unteu la part de baix amb una cullerada de melmelada de cireres.
I enganxeu-li l'altra meitat buidada. Així obtindrem una base amb forma de niu.
Empolsineu amb sucre llustre.
I ompliu el forat central amb una bola del gelat de fruites del bosc que heu reservat al congelador.
Només us queda el toc final, col·locant un parell de nabius que haureu reservat al capdamunt de la perla de gelat!
Ja veureu que està boníssim, i que us podeu arribar a barallar amb la parella per l'última mossegada!!!